***ธี่หยด*** (อังกฤษ: *Death Whisperer; Tee Yod*) เป็นภาพยนตร์ไทยแนวสยองขวัญเหนือธรรมชาติ ที่ออกฉายในปี พ.ศ. 2566 ภาพยนตร์เรื่องนี้ดัดแปลงจากนวนิยายชื่อ *ธี่หยด...แว่วเสียงครวญคลั่ง* ของกฤตานนท์ สร้างโดย เมเจอร์ จอยน์ ฟิล์ม และ บีอีซีเวิลด์ อันเป็นกิจการร่วมค้าของ บีอีซีเวิลด์ (ช่อง 3)​ และ เอ็ม สตูดิโอ กำกับโดย ทวีวัฒน์ วันทา นำแสดงโดย ณเดชน์ คูกิมิยะ, เดนิส เจลีลชา คัปปุน, รัตนวดี วงศ์ทอง, กาจบัณฑิต ใจดี, พีระกฤตย์ พชรบุณยเกียรติ, ณัฐชา นีน่า เจสซิกา พาโดวัน, อริศรา วงษ์ชาลี และ ปรเมศร์ น้อยอ่ำ โดยเป็นภาพยนตร์ไทยเรื่องแรกที่ถูกถ่ายทำเพื่อเข้าฉายในระบบไอแมกซ์ทั้งระบบ ภาพยนตร์เรื่องนี้สร้างจากเหตุการณ์ที่เกิดขึ้นใน พ.ศ. 2515 ที่เด็กสาวในหมู่บ้านห่างไกลในจังหวัดกาญจนบุรีเสียชีวิตอย่างเป็นปริศนา

ภาพยนตร์นั้นประสบความสำเร็จอย่างมากในการเข้าฉายในประเทศไทย ได้รับการประกาศสร้างเป็นจักรวาลภาพยนตร์ธี่หยด โดยจะเริ่มที่ ธี่หยด 2 ภาคต่อโดยตรงของภาพยนตร์ และภาคต่อแยกของตัวละครยักษ์ในอนาคต

เรื่องย่อ
---------

เกิดเหตุการณ์สุดสะพรึงขวัญขึ้นใน พ.ศ. 2515 เด็กสาวในหมู่บ้านห่างไกลในจังหวัดกาญจนบุรีเสียชีวิตอย่างเป็นปริศนา เมื่อได้ยินเสียงชวนขนหัวลุก "ธี่หยด… ธี่หยด…" ในยามราตรี หลังจากยักษ์ปลดประจำการเขากลับมาช่วยงานที่บ้านตามคำสั่งของเฮียฮั่ง และบุญเย็น ผู้เป็นบิดามารดา ยักษ์มีน้อง ๆ อายุไล่เลี่ยกันห้าคน ยศ, ยอด, หยาด, แย้ม และยี่ ข่าวเด็กสาวตายอย่างน่าสยดสยองแพร่สะพัดไปอย่างรวดเร็ว หยาดสัมผัสได้ถึงภัยเร้นลับที่คืบคลานเข้ามาในหมู่บ้าน แย้มน้องสาวของเธอเริ่มมีอาการแปลก ๆ หลังจากเจอหญิงชุดดำลึกลับระหว่างกลับจากโรงเรียน อาการของแย้มทรุดลงเรื่อย ๆ พร้อมท่าทีประหลาดอย่างหาคำตอบไม่ได้

งานสร้างและการเข้าฉาย
---------------------

ภาพยนตร์เรื่อง ธี่หยด ได้ทำการบวงสรวงก่อนถ่ายทำที่สตูดิโอช่อง 3 หนองแขมเมื่อวันจันทร์ที่ 24 เมษายน พ.ศ. 2566 และได้เริ่มถ่ายทำคิวแรกเมื่อวันพุธที่ 26 เมษายน พ.ศ. 2566 และถ่ายทำคิวสุดท้ายเมื่อวันเสาร์ที่ 15 กรกฎาคม 2566 ก่อนที่ในวันพุธที่ 9 สิงหาคม พ.ศ. 2566 ทางผู้สร้างได้เผยแพร่ภาพโปสเตอร์ของภาพยนตร์เรื่อง ธี่หยด ออกมาให้ได้รับชม วันพุธที่ 6 กันยายน พ.ศ. 2566 มีการปล่อยทีเซอร์ตัวแรกให้ได้รับชมพร้อมเปิดเผยนักแสดงอย่างเป็นทางการ

ในวันที่ 25 กันยายน พ.ศ. 2566 เมเจอร์ ซีนีเพล็กซ์ และไอแมกซ์ คอร์ปอเรชัน ร่วมกับเมเจอร์ จอยน์ ฟิล์ม ร่วมแถลงถึงการนำภาพยนตร์ธี่หยดเข้าฉายในระบบไอแมกซ์อย่างเป็นทางการ โดยภาพยนตร์ถูกถ่ายทำด้วยการใช้กล้องถ่ายภาพยนตร์ที่ได้รับการรับรองจากไอแมกซ์โดยเฉพาะ และได้รับการนำไปปรับปรุงคุณภาพในแล็บไอแมกซ์ ประเทศแคนาดา ก่อนนำส่งกลับมาเข้าฉายในประเทศไทย ถือเป็นภาพยนตร์ไทยเรื่องแรกที่ได้รับการเข้าฉายในโรงภาพยนตร์ไอแมกซ์ และกรุงศรีไอแมกซ์ ทั้ง 7 สาขาในประเทศไทยอย่างเป็นทางการ

ต่อมาในวันที่ 28 กันยายน พ.ศ. 2566 ช่อง 3 และ M STUDIO (เอ็ม สตูดิโอ) จัดพิธีบวงสรวงและแถลงข่าวภาพยนตร์ธี่หยด ณ ลานด้านหน้าช่อง 3 ตึกมาลีนนท์  ก่อนเปิดฉายรอบสื่อมวลชนในวันที่ 24 ตุลาคม 2566 ณ โรงภาพยนตร์กรุงศรี ไอแมกซ์ เธียเตอร์ และโรงภาพยนตร์สยามภาวลัย พารากอน ซีนีเพล็กซ์ ศูนย์การค้าสยามพารากอน ทำรายได้เปิดตัวทั่วประเทศอยู่ที่ 39 ล้านบาท เป็นภาพยนตร์ไทยที่ทำรายได้เปิดตัวสูงสุดของปี พ.ศ. 2566 ก่อนจะทำรายได้ถึง 100 ล้านบาท ภายในเวลาเพียง 2 วัน และหลังจากเข้าฉายเพียง 5 วันก็ทำรายได้ไปแล้ว 300 ล้านบาท ถือเป็นภาพยนตร์ไทยที่ทำรายได้เร็วที่สุดในรอบปี นอกจากนี้ภาพยนตร์เรื่อง ธี่หยด ยังเตรียมเข้าฉายในอีก 8 ประเทศในเอเชียได้แก่ เวียดนาม, สิงคโปร์, อินโดนีเซีย, เมียนมา, มาเลเซีย, บรูไน และกัมพูชา ในวันที่ 16 พฤศจิกายน ทั้งในระบบไอแมกซ์และระบบปกติ ต่อมาภาพยนตร์เรื่อง ธี่หยด สามารถทำเงินติดหนึ่งในสิบอันดับภาพยนตร์ไทยที่ทำเงินสูงสุด ในเขตกรุงเทพมหานคร ปริมณฑล และจังหวัดเชียงใหม่ หลังเข้าฉายได้ 22 วัน และได้มีการจัดงานเลี้ยงปิดกล้องอย่างเป็นทางการเมื่อวันที่ 26 มกราคม 2567

วันที่ 10 เมษายน 2567 เวลาเที่ยงคืน ธี่หยดลงสตรีมมิ่งทาง Netflix

นักแสดง
-------

| นักแสดง | รับบท |
| --- | --- |
| ณเดชน์ คูกิมิยะ | ยักษ์ |
| เดนิส เจลีลชา คัปปุน | หยาด |
| รัตนวดี วงศ์ทอง | แย้ม |
| กาจบัณฑิต ใจดี | ยศ |
| พีระกฤตย์ พชรบุณยเกียรติ | ยอด |
| ณัฐชา นีน่า เจสซิกา พาโดวัน | ยี่ |
| อริศรา วงษ์ชาลี | บุญเย็น (แม่) |
| ปรเมศร์ น้อยอ่ำ | เฮียฮั่ง (พ่อ)​ |
| องอาจ เจียมเจริญพรกุล | จ่าปพันธ์ |
| พอเจตน์ แก่นเพชร | ลุงพุฒ |
| มานิตา ชอบชื่น | ผีชุดดำ |
| จำปา แสนพรม | ยายช่วย |
|

ภาคต่อ
------

ในการให้สัมภาษณ์กับรายการโหนกระแส ทวีวัฒน์ วันทา บอกว่าภาคต่อมีความเป็นไปได้มาก นอกจากนี้ตัวหนังเองก็ดูเหมือนจะสื่อความหมายเดียวกัน ฉากจบแสดงให้เห็นว่ายักษ์บุกเข้ามาทำลายศาลพระภูมิที่พังทลายและต้นไม้ใหญ่ซึ่งเป็นที่อยู่อาศัยของผู้หญิงชุดดำ ก่อนจะพูดปิดท้ายว่า "มึงกับกูต้องได้เจอกันอีกแน่ ๆ" พร้อมกับเห็นผู้หญิงชุดดำด้วยดวงตาทั้งสองข้างของเขาเอง

ในวันที่ 31 มกราคม 2567 ณเดชน์ คูกิมิยะ ผู้รับบท ยักษ์ ได้ให้สัมภาษณ์ภายในงานอีเว้นท์ว่า ธี่หยด ภาค 2 ได้เตรียมเปิดกล้องถ่ายทำภายในเดือนมีนาคม โดยณเดชน์ได้กล่าวเพิ่มเติมอีกว่าเขาได้เข้าไปพูดคุยกับ แป๊ป ณฤทธิ์ ยุวบูรณ์ โปรดิวเซอร์และ คุ้ย ทวีวัฒน์ วันทา ผู้กำกับภาพยนตร์ เมื่อช่วงปลายปีที่แล้วหลังจากที่ภาพยนตร์ภาคแรกประสบความสำเร็จว่าอยากจะทำภาคสองต่อ เพราะคิดว่าคนดู บางคนก็รู้สึกหมั่นไส้อีผีชุดดำ อยากจะรู้ว่าเมื่อไหร่จะได้ล้างแค้นและเป็นใครมาจากไหนเดี๋ยวภาคสองก็คงจะมีเล่าตรงนี้ และก็จะมีเข้าไปคุยกับผู้ใหญ่ ถึงดีเทลและเรื่องราวในภาคนี้ต่อ

ในวันที่ 15 กุมภาพันธ์ 2567 ได้มีการบวงสรวงเอาฤกษ์ภาพยนต์ธี่หยด 2 ณ สตูดิโอช่อง 3 หนองแขม ก่อนเริ่มถ่ายทำจริงในต้นเดือนมีนาคม พ.ศ.2567 โดยมีผู้จัด ผู้กำกับ ทีมงานและนักแสดงหลักจากภาคแรกนำโดย ณเดชน์ คูกิมิยะ, เดนิส เจลีลชา คัปปุน, รัตนวดี วงศ์ทอง, กาจบัณฑิต ใจดี และ พีระกฤตย์ พชรบุณยเกียรติ มาร่วมงานครั้งนี้

ภาพยนตร์ ธี่หยด 2 มีกำหนดเข้าฉายวันที่ 10 ตุลาคม 2567

เพลงประกอบภาพยนตร์
------------------

เพลงประกอบภาพยนตร์เรื่องธี่หยดมีชื่อว่า "ธี่เดินทางกลับมา" ประพันธ์คำร้องโดยณรงค์วิทย์ เตชะธนะวัฒน์ ส่วนทำนองและการเรียบเรียงเสียงประสานเป็นของปรเมศวร์ เหมือนสนิท โดยได้นิภัทร์ กำจรปรีชา มือกีตาร์และนักร้องนำของวงเดอะพาร์กินสัน เป็นผู้ถ่ายทอด รวมถึงมีการนำบทเพลง *โปรดเถิดดวงใจ* ของทูล ทองใจ มาใช้ประกอบภาพยนตร์ด้วย เนื่องมาจากอิงตามนวนิยายที่เป็นโครงเรื่อง บุญเย็นผู้เป็นมารดานั้นเป็นแฟนคลับตัวยงของ ทูล ทองใจ และทุกเช้าเธอมักจะเปิดวิทยุเพื่อฟังบทเพลงของทูลโดยเฉพาะ

อ้างอิง
-------

1. ↑  ธี่หยด แว่วเสียงครวญคลั่ง
2. ↑  เปิดโผกางโปรแกรมหนังไทย 2566 ครึ่งปีหลัง เสิร์ฟทุกอรรถรส..มาเป็นกองทัพ!
3. ↑  โปสเตอร์แรก ‘ธี่หยด’ ตำนานผีดังพันทิป เตรียมเข้าโรงภาพยนตร์ 26 ตุลาคมนี้
4. ↑  Thailand, BECi Corporation Ltd. "ช่อง 3 และ M STUDIO (เอ็ม สตูดิโอ) จัดพิธีบวงสรวงและแถลงข่าวภาพยนตร์ "ธี่หยด"". *CH3Plus.com*.
5. ↑  "ตัวอย่างแรกชวนขนหัวลุก เสียง "ธี่หยด" ในตำนานที่ทุกคนตามหา". *www.sanook.com/movie*. 2023-09-06.
6. ↑  "เรื่องย่อ ธี่หยด หนังสยองขวัญจากเรื่องเล่าสู่จอภาพยนตร์". *www.sanook.com/movie*. 2023-09-06.
7. ↑  "ช่อง 3 จับมือ เอ็ม สตูดิโอ ร่วมผลิตภาพยนตร์ไทย ยกตำนานความหลอนจากเรื่องจริง "ธี่หยด" ขึ้นจอไอแมกซ์". *สยามรัฐ*. 2023-09-25.
8. ↑  ""ณเดชน์ คูกิมิยะ" นำทีมบวงสรวงและแถลงข่าวภาพยนตร์ "ธี่หยด"". *www.sanook.com/movie*. 2023-09-28.
9. ↑  ช่อง 3 และ M STUDIO (เอ็ม สตูดิโอ) จัดงานกาล่า พรีเมียร์ ภาพยนตร์ "ธี่หยด" เตรียมหลอนเต็มตา 26 ตุลาคมนี้ ในโรงภาพยนตร์
10. ↑  "ทุบแรง 'ธี่หยด' สู่อันดับ 1 หนังไทยทำรายได้เปิดตัวสูง 39 ล้าน". *คมชัดลึกออนไลน์*. 2023-10-27.
11. ↑  หนังธี่หยด หลอนแรง เข้าฉาย 2 วันโกยรายได้ทะยานสู่ 100 ล้าน
12. ↑  "ส่องรายได้ธี่หยด ล่าสุด มุ่งสู่ 300 ล้านบาท ทุบสถิติหนังไทยทำเงินเร็วสุดแห่งปี". *Sanook*. 2023-11-02. สืบค้นเมื่อ 2023-11-03.
13. ↑  NineEntertain Official (2023-11-02). "นักแสดง ธี่หยด ปลื้ม หนังทำรายได้ทะยาน 300 ล้าน เผยทุ่มทุนสร้างฉากใหม่กว่า 20 ล้าน (คลิปจัดเต็ม)". *YouTube*. สืบค้นเมื่อ 2023-11-03.
14. ↑  เปิดค่าตัว 'ณเดชน์ คูกิมิยะ' พระเอกหนัง 400 ล้าน ละคร–อีเวนต์ แต่ละครั้งสุดปัง
15. ↑  รายได้ภาพยนตร์ในไทย ประจำวันพุธที่ 15 พฤศจิกายน 2566
16. ↑  Chanoknun, Eye (2024-04-09). ""ธี่หยด" เข้า Netflix วันนี้เที่ยงคืน ดูกันยาวๆ 2 ชั่วโมงเต็ม". *Thaiger ข่าวไทย*.
17. ↑  โหนกระแส [Hone-Krasae] official (2023-10-26). "เปิดประสบการณ์ วิญญาณ ตามน้าสาวถึงบ้าน สุดท้ายโดนคร่าชีวิต l EP.1525". *YouTube* (ภาษาthai). สืบค้นเมื่อ 2023-11-25.`{{cite web}}`: CS1 maint: unrecognized language (ลิงก์)
18. ↑  ทำงานทั้งคู่! ‘ณเดชน์’ เผยไม่มีแพลนสวีตวาเลนไทน์ ‘ญาญ่า’ รับโหมงานหนักปีนี้ เก็บเงินแต่งงาน
19. ↑  บวงสรวงแล้ว "ธี่หยด 2" เช็คเลยใครได้เล่นบ้าง
20. ↑  ‘กานต์ The Parkinson’ มาร่วมถ่ายทอด ‘ธี่เดินทางกลับมา’ ผลงานเพลงประกอบภาพยนตร์